盱眙行
作者：劉過
朝代：宋

paragraphs: 車徐行，馬後馳，天寒遊子來盱眙。
功名邂逅未可知，生身畢竟要何爲。
既不起草黄金閨，又不侍宴白玉墀。
何不夜投將軍飛，勸上征伐鞭四夷。
滄海可填山可移，男兒志氣當如斯。
安能生死困毛錐，八韵作賦五字詩。
金牌郎君黄頭兒，有眼不忍重見之。
志大才疎浩無期，逢人舉似人笑嬉。
謂之癡人未必癡，喚作奇士何能奇。